
5. sz. melléklet

ELŐZETES HATÁSVIZSGÁLAT
a Budapest főváros területén végzett hulladékgazdálkodási közszolgáltatásról szóló 26./2013. (IV. 18.) Főv. Kgy. rendelet módosításához a jogalkotásról szóló 2010. évi. CXXX. törvény 17. § (1)-(2) bekezdése alapján



A tervezet hatálybalépésének indoka

A hulladékról szóló 2012. évi CLXXXV törvény (a továbbiakban: Ht.) 32/A. § (1) bekezdése alapján az állami hulladékgazdálkodási közfeladat keretében az állam:
· meghatározza a hulladékgazdálkodás országos céljait, 
· meghatározza a hulladékgazdálkodás fejlesztésének irányait,
· ellátja az önkormányzatok közötti és a regionális koordinációt,
· elkészíti az Országos Hulladékgazdálkodási Közszolgáltatási Tervet, amely többek között meghatározza a közszolgáltatás ellátásának optimális területi lehatárolását és az adott területen minimálisan ellátandó közszolgáltatási feladatokat,
· megállapítja, hogy a hulladékgazdálkodási közszolgáltatási rendszerelem fejlesztése megfelel-e az Országos Hulladékgazdálkodási Közszolgáltatási Tervnek,
· megállapítja, hogy a közszolgáltató tevékenysége megfelel-e az Országos Hulladékgazdálkodási Közszolgáltatási Tervben foglaltaknak, és arról véleményt állít ki,
· a hulladékgazdálkodás országos szintű céljainak és fejlesztési irányainak teljesülése érdekében kialakítja az infrastrukturális erőforrások optimális használatának rendszerét,
· kezeli az önkormányzatok, önkormányzati társulások által önkéntesen vagyonkezelés körében rábízott vagyont,
· beszedi a közszolgáltatási díjat és kifizeti a közszolgáltatóknak a hulladékgazdálkodási közszolgáltatási díj megállapításáért felelős miniszter által meghatározott szolgáltatási díjat,
· kezeli a közszolgáltatás keretében keletkező kintlévőségeket.

Az állami hulladékgazdálkodási közfeladat ellátására létrehozott szervezet kijelöléséről, feladatköréről, az adatkezelés módjáról, valamint az adatszolgáltatási kötelezettségek részletes szabályairól szóló 69/2016. (III. 31.) Korm. rendelet (a továbbiakban: Korm. rendelet) 3. § (1) bekezdésében a Kormány a Ht. 32/A. § (1) bekezdésében meghatározott feladatokra Koordináló szervként az NHKV Nemzeti Hulladékgazdálkodási Koordináló és Vagyonkezelő Zártkörűen Működő Részvénytársaságot (a továbbiakban: NHKV vagy Koordináló szerv) jelölte ki, amely szervezetet az állam e célból hozott létre.
Az állami hulladékgazdálkodásii közfeladatok ellátási érdekében, különösen a közszolgáltatási díj számlázása, kintlévőségek kezelése, adatszolgáltatással kapcsolatos rendelkezések vonatkozásában szükséges a rendeletmódosítás elvégzése.



Társadalmi elfogadottság szempontjából

A Tervezet új eleme, hogy 2016. április 1-től az ingatlantulajdonosok által fizetendő közszolgáltatási díj jogosultja a Koordináló szerv, aki a továbbiakban a Közszolgáltató felé a közszolgáltatás ellátásáért szolgáltatási díjat fizet. Mivel a közszolgáltatási díj egységnyi tételei nem változtak, a rendeletmódosítás kedvezőtlen társadalmi fogadtatása nem feltételezhető.

Költségvetési hatások
A Fővárosi Önkormányzat költségvetését érintő kedvezőtlen hatásokat a HT-nek a módosítása és a kapcsolódó rendeletek előírásai okozzák azzal, hogy a Koordináló szerv által a közszolgáltatás ellátásáért a Közszolgáltató részére kifizetendő szolgáltatási díj bizonytalanul nyújt fedezetet a közszolgáltatás teljes közvetlen költségére. Közszolgáltatási oldalon várhatóan évi 1,9 milliárd Ft veszteség képződik az FKF NZrt-nél.

Környezetvédelmi szempontból

A keletkező települési hulladékok mennyiségére, ártalmatlanítására a rendeletmódosítás várhatóan jelentős hatást nem gyakorol.

Összefoglalva

A rendeletmódosítás elfogadása és hatálybaléptetése a hulladékgazdálkodási közszolgáltatás számlázása gyakorlatában ugyan jelentős változást okoz azzal, hogy a közszolgáltatási díj beszedésének jogosultja a Koordináló szerv lesz, azonban ehhez díjemelés nem tartozik, így jelentős társadalmi, gazdasági hatások nem várhatók. A rendeletmódosítás bevezetésével, hulladékgazdálkodási közszolgáltatás terén feltehetően továbbra is biztosítható az eddig elért színvonal megtartása. 

Budapest, 2016. szeptember 20.

